DM i rally her i weekenden byder på et comeback fra Svenstrup. Eksdanmarksmesteren Morten Karl har holdt lang pause fra rally. Nu vil han ud og lufte sin nye hjemmekomponerede bil.

I fire år har han holdt sig væk. Nu skal der igen gang i sutterne. - Det er ligesom at tage stoffer. Når man først har prøvet det, kan man ikke undvære det, siger Morten Karl til TV2/Nord. Morten Karl var med i eliten af rallysporten og kørte danmarksmesterskabet hjem tre gange. Senest i 2007. Siden har han været væk helt fra sporten. Mest fordi der ikke var sponsorer og dermed penge til det. I to år har han bygget på sin egen BMW M3 Compact, som han så skal prøvekøre i weekendens 5. afdeling af DM i Bjerringbro. - Det er andensidste afdeling, så jeg har ikke nogen chance for at nå noget i år, men planen er at de sidste to løb skal bruges til at teste bilen, Siger Karl. Han slår da også fast at det indtil videre er en hobby.